b'\n_START_ARTICLE_\nJiri Geller\n_START_PARAGRAPH_\nJiri Geller (s. 1970) on suomalainen kuvanveist\xc3\xa4j\xc3\xa4, pop-taiteilija, ja yksi tunnetuimmista uuden sukupolven suomalaisista taiteilijoista ulkomailla. Gellerin t\xc3\xb6it\xc3\xa4 on ollut esill\xc3\xa4 eri puolilla Eurooppaa sek\xc3\xa4 Japanissa, Kanadassa, Kiinassa ja Yhdysvalloissa. Gellerin ura alkoi 1990-luvulla ROR-taiteilijaryhm\xc3\xa4n perustajana. Ryhm\xc3\xa4n toiminta hiipui pikkuhiljaa 2000-luvun alkupuolella ja ensimm\xc3\xa4isen yksityisn\xc3\xa4yttelyns\xc3\xa4 Geller piti vuonna 2006 Kulttuuritehdas Korjaamon Korjaamo Galleriassa. _NEWLINE_Nimi Jiri Geller on taiteilijanimi ja viittaa 70-luvulla muun muassa lusikantaivuttelijana tunnettuun Uri Gelleriin. Geller kertoo t\xc3\xb6ill\xc3\xa4\xc3\xa4n luovansa maagista todellisuutta silm\xc3\xa4nk\xc3\xa4\xc3\xa4nt\xc3\xb6tempuilla. _NEWLINE_Gellerin t\xc3\xb6ille on ominaista huippuunsa viimeistelty pinta, joka tavoittelee illuusiota koneen synnytt\xc3\xa4m\xc3\xa4st\xc3\xa4 t\xc3\xa4ydellisest\xc3\xa4 pinnasta, jota Geller kuitenkin ty\xc3\xb6st\xc3\xa4\xc3\xa4 itse eri menetelmin, usein jopa kuukausia.'